31995R1549
L 148/37
JURNALUL OFÍCIAL AL UNIUNII EUROPENE
REGULAMENTUL (CE) NR. 1549/95 AL CONSILIULUI
din 29 iunie 1995
de modificare a Regulamentului (CEE) nr. 2392/86 privind înființarea unui registru viticol comunitar
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2392/86 al Consiliului din 24 iulie 1986 privind înființarea unui registru viticol comunitar (1), în special articolul 4,
având în vedere propunerea Comisiei (2),
întrucât evoluția pieței viticole a demonstrat că înființarea unui registru viticol comunitar constituie un instrument indispensabil pentru a asigura buna funcționare a organizării comune a pieței vitivinicole și îndeosebi controlul suprafețelor plantate cu viță de vie;
întrucât unele state membre au întâmpinat dificultăți tehnice care au dus la amânarea obligației lor de a crea acest instrument în termenul prevăzut în Regulamentul (CEE) nr. 2392/86;
întrucât trebuie să se ia în considerare aceste dificultăți și să se prelungească termenul prevăzut de articolul 4 alineatul (1) din regulamentul menționat anterior;
întrucât Actul de aderare a Austriei, Finlandei și Suediei impune Austriei să creeze registrul viticol până la 31 decembrie 1996; întrucât este de dorit să se armonizeze toate termenele privind crearea registrului viticol cu data prevăzută în actul de aderare;
întrucât măsurile prevăzute în prezentul regulament trebuie să fie suficient de suple pentru a permite adaptarea acestora la evoluția organizării comune a pieței vitivinicole; întrucât, având în vedere discuțiile care au loc la Consiliu în legătură cu reforma organizării comune, Comisia ar trebui să aibă misiunea de a veghea ca să nu se ia măsuri care pot să devină caduce în scurt timp,
ADOPTĂ PREZENTUL REGULAMENT:
Articolul 1
Regulamentul (CEE) nr. 2392/86 se modifică după cum urmează:
1.
La articolul 4, alineatul (1) se înlocuiește cu următorul text:
„(1) Înființarea registrului viticol se încheie la 31 decembrie 1996 cel târziu.”
2.
La articolul 4, se adaugă următorul alineat (4):
„(4) Statele membre care, la 1 iulie 1995, n-au înființat încă registrul viticol ori l-au înființat numai parțial procedează, până la 31 decembrie 1996, la stabilirea unei baze grafice de referință care să cuprindă totalitatea suprafeței cultivată cu viță de vie.
Statele membre transmit Comisiei, până la 1 noiembrie 1995, programul privind finalizarea organizării registrului lor și, dacă este necesar, stadiul lucrărilor deja efectuate.
Comisia examinează acest program și autorizează măsurile adecvate nevoilor previzibile determinate de evoluția organizării comune a pieței vitivinicole.
Comunitatea participă la finanțarea acestei măsuri până la limita a 50 % din costul său efectiv. Cu toate acestea, statele membre care au creat numai parțial registrul viticol la data de 1 iulie 1995, dar în care acest cadastru este foarte avansat, sunt autorizate să-l definitiveze. În acest caz, finanțarea Comunității se limitează la finanțarea care corespunde registrului simplificat pentru suprafețele respective.
Costul registrului viticol actual vizând regiunea Douro din Portugalia este cofinanțat până la 31 decembrie 1996 fără a aduce atingere posibilității de a decide, în cadrul reformei privind organizarea comună a pieței vitivinicole, o finanțare adecvată unui registru simplificat, dacă este necesar pentru continuarea lucrărilor după această dată.”
Articolul 2
Prezentul regulament intră în vigoare în ziua publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 iunie 1995.